Gustaf Algernon Stierneld

Gustaf Algernon Stierneld (1791–1868) var en svensk friherre, diplomat og svensk-norsk utenriksminister, i Norge mest kjent for sin befatning med Bodøsaken.

 Bakgrunn 

Gustaf Algernon Stierneld ble født i Stockholm som sønn av Adolf Ludvig Stierneld. Fra han var 12 til han var 15 år var han elev ved Karolinska kollegium i Braunschweig og studerte deretter ved universitetene i Kiel, Edinburgh og Universitetet i Uppsala.

 Karriere 

I 1811 ble han kanslist i inrikescivilexpeditionen og samme år andresekretær ved Kabinettet för utrikes brefväxlingen (det som senere ble utenriksdepartementet). Under det tyske felttoget tjenestegjorde han i kronprins Karl Johans kanselli og overvar konferansen i Trachenberg, forhandlingene i Frankfurt am Main og ved forhandlingene som førte frem til Kielfreden i 1814. I 1818 ble han utnevnt til chargé d'affaires i Haag, der han var inntil 1818, da han ble utnevnt til envoyé i London. I tjenestetiden i London arbeidet han blant annet med den for Norge viktige Bodøsaken.

I 1827 ble han beordret tilbake til Stockholm og var frem til 1838 i det svenske hoffets tjeneste. I 1838 ble han utnevnt til ridder av Serafimerordenen, samme år ble han også svensk-norsk utenriksminister, men måtte avgå etter riksdagen i 1840, ble stilt for riksrett, men ble frikjent i 1842. I 1848 ble han igjen svensk-norsk utenriksminister og var i stillingen inntil 1856.

Gustaf Algernon Stierneld ble gift i 1821 med Dorotea Anna Josefina von Engeström, datter av Lars von Engeström, etter hennes død giftet han seg med Jacquette Wilhelmina Gyldenstolpe

 Eksterne lenker 

  Om Gustaf Algernon Stierneld, fra Svenskt biografiskt handlexikon

Kategori:Adelige svensker
Kategori:Svenske ambassadører
Kategori:Sveriges ambassadører til Storbritannia
Kategori:Svenske utenriksministre
Kategori:Serafimerordenen
Kategori:Personer fra Stockholm